Data: DD MM VVVV Nr:000-000 Ora: HH:MM

**PROJEKTVENDIM**

**PËR**

**RREGULLAT PËR ADMINISTRIMIN, NUMËRIMIN DHE VLERËSIMIN E VOTAVE NGA JASHTË TERRITORIT TË REPUBLIKËS SË SHQIPËRISË, DOKUMENTACIONIN PËRKATËS, SI DHE TABELIMIN E REZULTATIT TË VOTIMIT NGA JASHTË VENDIT**

Në mbështetje të nenit 20, pika 1, shkronja “dh”, dhe nenit 25/2 të ligjit nr. 10 019, datë 29.12.2008, “Kodi Zgjedhor i Republikës së Shqipërisë”, të ndryshuar, me propozimin e Komisionerit Shtetëror të Zgjedhjeve, Komisioni Rregullator

**V E N D O S I:**

 **KREU I**

**PARIMET**

1. Procesi i numërimit dhe vlerësimit të votave nga jashtë territorit të Republikës së Shqipërisë respekton parimet e ligjshmërisë, transparencës dhe informimit, mbrojtjes së të dhënave, drejtësisë, paanësisë dhe objektivitetit, sigurisë së votës dhe përgjegjësisë, barazisë dhe mosdiskriminimit dhe ushtrimit së diskrecionit.

**KREU II**

**RREGULLA TË PËRGJITHSHME**

1. KQZ-ja administron çdo fletë votimi nga jashtë territorit, pavarësisht kohës së mbërritjes së tyre në Republikën e Shqipërisë dhe në KQZ. Koha e hyrjes në Republikën e Shqipërisë verifikohet nëpërmjet vulës së hyrjes në zarfin e operatorit të shërbimit postar.
2. KQZ-ja numëron dhe vlerëson çdo fletë votimi që ka hyrë në territorin e Republikës së Shqipërisë deri në orën e mbylljes së votimit brenda vendit, sipas përcaktimeve të Kodit Zgjedhor.
3. Fletët e votimit të dërguara nga zgjedhësit jashtë territorit të Republikës së Shqipërisë numërohen dhe vlerësohen në një ambient të caktuar nga Komisioni Qendror i Zgjedhjeve.
4. Procesi i numërimit dhe i vlerësimit të votave nga jashtë, si dhe i tabelimit të rezultatit zgjedhor përkatës kryhet sipas përcaktimeve në këtë akt.
5. Numërimi, vlerësimi i votave nga jashtë, si dhe tabelimi i rezultatit kryhet veçmas për çdo zonë zgjedhore.
6. Procesi i numërimit fillon në të njëjtin moment kur fillon numërimi i kutisë së parë të zonës zgjedhore përkatëse në votimin brenda vendit.
7. Subjektet zgjedhore, organizatat e shoqërisë civile dhe media kanë të drejtë ta monitorojnë dhe vëzhgojnë procesin e numërimit dhe të vlerësimit të votës nga jashtë në përputhje me dispozitat përkatëse të Kodit Zgjedhor, me këtë vendim, si dhe me aktet e tjera nënligjore të Komisionit Qendror të Zgjedhjeve.

**KREU III**

 **PËRGATITJA PËR NUMËRIMIN DHE VLERËSIMIN E VOTAVE**

**III.1. Vendi i numërimit të votave**

1. Vendi i numërimit të votave nga jashtë, këtu e në vijim referuar si VNVJ, caktohet me vendim të KQZ-së jo më vonë se 40 ditë përpara datës së zgjedhjeve.
2. KQZ-ja organizon VNVJ në përputhje me parashikimet e nenit 94 të Kodit Zgjedhor.
3. Në VNVJ lejohet të jenë të pranishëm vetëm:
4. personeli/stafi i i KQZ-së;
5. përfaqësuesit e akredituar të medias;
6. vëzhguesit e subjekteve zgjedhore që marrin pjesë në zgjedhje;

ç) vëzhguesit e tjerë të akredituar;

1. kandidatët.
2. Të gjithë personat e pranishëm në VNVJ duhet të jenë të pajisur me dokument identifikimi për të verifikuar identitetin e tyre.
3. Në VNVJ instalohen sisteme të monitorimit me kamera të ambientit të VNVJ-së, si dhe të procesit të numërimit dhe të vlerësimit të votave, të njëjta me ato që vendosen në VNV në votimin brenda vendit.

**III.2. Personeli përgjegjës për numërimin dhe vlerësimin e votave**

1. Procesi i administrimit të numërimit dhe vlerësimit të votave nga jashtë kryhet nga Komisioni për Administrimin e Numërimit dhe Vlerësimit të Votës nga Jashtë, këtu e në vijim referuar si KANVVJ. Nëse numri në listën përfundimtare të zgjedhësve nga jashtë është më i madh se 80 mijë, Komisioneri Shtetëror i Zgjedhjeve mund të ngrejë më shumë se një komision të numërimit dhe të vlerësimit të votave nga jashtë, me kushtin që vlerësimi i votave të një qarku të kryhet nga i njëjti komision.
2. KANVVJ përbëhet nga 4 anëtarë dhe sekretari, të emëruar nga Komisioneri jo më vonë se 20 ditë përpara datës së zgjedhjeve. 2 anëtarë propozohen nga partia më e madhe e shumicës parlamentare dhe 2 anëtarët e tjerë nga partia më e madhe e pakicës parlamentare. Propozimet për anëtarë të KANVVJ -së i dërgohen Komisionerit jo më vonë se 30 ditë përpara datës së zgjedhjeve. Sekretari emërohet mbi bazë të aplikimeve të lira dhe duhet të jetë me profesion jurist.
3. Anëtarët e KANVVJ -së duhet të plotësojnë kushtet dhe kriteret sikurse ato të emërimit të anëtarit të Komisionit të Zonës së Administrimit Zgjedhor (KZAZ), përjashto kushtin e vendbanimit në zonën zgjedhore përkatëse. Anëtari i KANVVJ -së shkarkohet për të njëjtat shkaqe që shkarkohet edhe anëtari i KZAZ-së.
4. Për numërimin dhe vlerësimin e votave, Komisioneri Shtetëror i Zgjedhjeve cakton grupet e numërimit të votave nga jashtë të përbërë nga dy anëtarë. Një anëtar propozohet nga partia më e madhe e shumicës parlamentare dhe anëtari tjetër nga partia më e madhe e pakicës parlamentare Një nga anëtarët e GNVJ-së caktohet me detyrën e sekretarit. Vendimi për caktimin e anëtarëve të GNVJ-së merret jo më vonë se 10 ditë përpara datës së zgjedhjeve.
5. Anëtarët e GNVJ-së duhet të plotësojnë kushtet dhe kriteret sikurse ato të emërimit të anëtarit të Grupit të Numërimit të Votave për votimin brenda vendit, përjashto kushtin e vendbanimit në zonën zgjedhore përkatëse. Anëtari i GNVJ-së shkarkohet për të njëjtat shkaqe që shkarkohet edhe anëtari i GNV-së.
6. GNVJ-ja caktohet veçmas për çdo zonë zgjedhore. Në zona zgjedhore ku numri i votuesve nga jashtë është më i madh se 5000, caktohen jo më pak se dy grupe numërimi, të cilat i kryejnë detyrat sipas radhës që caktohet nga KQZ dhe jo në të njëjtën kohë.
7. Anëtarët e GNVJ-së të caktuar në turnin e parë duhet të paraqiten në VNVJ, në tavolinën përkatëse të numërimit, jo më vonë se ora 21:00 e ditës së votimit.

**III.3. Dërgimi i dokumentacionit zgjedhor të votimit nga jashtë në ambientet e VNVJ-së**

1. Në rast se vendi i ruajtjes dhe administrimit të dokumentacionit zgjedhor të votimit nga jashtë, i administruar sipas përcaktimeve të vendimit nr. 13, datë 12.11.2024 të Komisionit Rregullator, “Për miratimin e rregullave për procedurën e votimit nga jashtë vendit”, është i ndryshëm nga VNVJ, atëherë ky dokumentacion transportohet në ambientet e VNVJ-së në përputhje me parashikimet e këtij akti. Në këtë rast transporti bëhet i shoqëruar nga Policia e Shtetit.
2. Për dorëzimin në VNVJ të Kutive të Votimit nga Jashtë, Kutive të Posaçme të Votimit nga Jashtë, Kutive Rezervë të Votimit nga Jashtë dhe Kutive të Posaçme Rezervë të Votimit nga Jashtë, këtu e në vijim në akt referuar të gjitha si Kutitë, në momentin e dorëzimit mbahet një *procesverbal i dorëzimit* ***të Kutive të Dokumentacionit Zgjedhor nga Jashtë*** midis personelit të KQZ-së, që është ngarkuar për dorëzimin e kutive përkatëse dhe të paktën dy anëtarëve të KANVVJ -së përkatëse (me përkatësi të ndryshme politike) . Kopje të këtij procesverbali marrin KANVVJ -ja,/ KANVVJ -të, KQZ-ja, si dhe vëzhguesit e subjekteve zgjedhore që marrin pjesë në zgjedhje..
3. Nëse gjatë marrjes në dorëzim të kutive rezulton se kodet e vulave të sigurisë nuk përputhen me ato të shënuara gjatë mbylljes së tyre, atëherë kutia përkatëse vlerësohet si “Kuti e parregullt” dhe mbi të *vendoset shënimi “Kuti e parregullt”*.
4. Kutia e parregullt nuk i jepet GNVJ-së për numërim apo vlerësim të votave, por i nënshtrohet një hetimi administrativ sipas përcaktimeve të neneve 136 dhe 138 të Kodit Zgjedhor.

**KREU IV**

**NUMËRIMI DHE VLERËSIMI I VOTAVE**

**IV.1. Procedura për fillimin e numërimit dhe vlerësimit të votës nga jashtë vendit**

1. Sekretarët e KZAZ-ve kanë detyrimin të njoftojnë menjëherë KQZ-në në momentin kur fillon numërimi i kutisë së parë të votimit brenda vendit. Njoftimi bëhet nëpërmjet platformave elektronike të komunikimit në adresat e përcaktuara nga KQZ-ja.
2. Kur KQZ-ja, në bazë të njoftimit të marrë nga KZAZ apo KZAZ-të e zonës zgjedhore përkatëse konstaton se ka filluar numërimi i kutisë së parë të votimit brenda vendit për atë zonë zgjedhore, urdhëron KAVNJ-në për fillimin menjëherë të numërimit dhe vlerësimit të votave nga jashtë për atë zonë.
3. Procesi i numërimit dhe vlerësimit të dokumentacionit zgjedhor të administruar në llojet përkatëse të kutive fillon nga kutia e indeksuar me numrin 1.

**IV.2. Procedura për numërimin dhe vlerësimin e dokumentacionit zgjedhor të administruar në *Kutitë e Votimit nga Jashtë*.**

1. ***Kutitë e Votimit nga Jashtë*** dërgohen në VNVJ menjëherë sapo ato mbyllen me vula me kode sigurie sipas përcaktimeve të pikës 15, të kreut III.4, të vendimit nr. 13, datë 12.11.2024 të Komisionit Rregullatorit, dhe në çdo rast përpara fillimit të procesit të numërimit të votave të votimit brenda vendit për qarkun përkatës. Sekretari i GNVJ-së vendos mbi tavolinën e numërimit Kutinë e Votimit nga Jashtë dhe lexon kodet e vulave të sigurisë me të cilat është mbyllur kjo kuti. Verifikohet nëse kodet e vulave të sigurisë janë të njëjta me ato të procesverbalit të mbylljes së kutisë dhe i shënon ato në *procesverbalin e GNVJ-së për vlerësimin e dokumentacionit në Kutinë e Votimit nga Jashtë*. Nëse ka mospërputhje, GNVJ-ja njofton menjëherë KANVVJ -në, e cila merr vendim për përfshirjen ose jo në numërim të asaj kutie. Kundër këtij vendimi mund të bëhet ankim sipas procedurave të përcaktuara në nenin 124 të Kodit Zgjedhor.
2. Pasi hap Kutinë e Votimit nga Jashtë, sekretari i GNVJ-së, në prani të anëtarit tjetër, si dhe të vëzhguesve, nxjerr nga kjo kuti zarfet e jashtme, të cilat kanë të shënuar kodin unik dhe i numëron ato. Numri i tyre shënohet në *procesverbalin e GNVJ-së për vlerësimin e dokumentacionit në Kutinë e Votimit nga Jashtë*.
3. GNVJ-ja nxjerr nga secili prej zarfeve të jashtme zarfin që përmban fletën e votimit dhe shënon në *procesverbalin e GNVJ-së për vlerësimin e dokumentacionit në Kutinë e Votimit nga Jashtë,* numrin e zarfeve me fletë votimi të gjendura brenda zarfeve të jashtme.
4. Zarfet e fletës së votimit, pasi janë nxjerrë nga zarfet e jashtme, përpara se të numërohen dhe të vlerësohen, vendosen në një kuti plastike transparente dhe më pas përzihen po brenda kësaj kutie. Kutia pozicionohet në mënyrë të tillë që të mund të shikohet nga vëzhguesit.
5. Procesi i numërimit dhe vlerësimit të votave kryhet fillimisht për subjektet zgjedhore, parti politike, koalicione të partive, ose kandidatë të propozuar nga zgjedhësit. Numërimi i votave për kandidatët e listave shumemërore të partive politike e koalicioneve zgjedhore, të cilët i nënshtrohen votimit parapëlqyes, fillon vetëm pasi ka përfunduar numërimi i votave për subjektet zgjedhore të të gjitha kutive të Zonës zgjedhore përkatëse dhe është miratuar nga KANVVJ me vendim Tabela e Rezultatit të Votimit nga Jashtë të kësaj zone zgjedhore.
6. Sekretari i GNVJ-së nxjerr fletën e votimit me radhë nga secili zarf që mban fletën e votimit dhe lexon me zë emrin e subjektit zgjedhor/partisë politike/koalicionit/ kandidatit të propozuar nga zgjedhësit për të cilin është bërë shënimi përkatës në këtë fletë votimi. Njëkohësisht fleta e votimit shfaqet në një monitor për t’u parë nga personat e tjerë të pranishëm në VNVJ. Vlerësimi i fletës së votimit bëhet sipas parashikimeve të kreut V.1 të këtij akti.
7. Nëse në zarfin e fletës së votimit mungon fleta e votimit, atëhere rasti shënohet në *procesverbalin e GNVJ-së për vlerësimin e dokumentacionit në Kutinë e Votimit nga Jashtë.*
8. Nëse ndonjë prej anëtarëve të GNVJ-së ka kontestime në lidhje me vlerësimin e fletës së votimit, ky kontestim shënohet në *procesverbalin e GNVJ-së për vlerësimin e dokumentacionit në Kutinë e Votimit nga Jashtë*. Në pjesën mbrapa të fletës së votimit, nga faqja që nuk janë emrat e subjekteve zgjedhore, sekretari shënon fjalën “E kontestuar”.
9. Pasi përfundon numërimi dhe vlerësimi i fletëve të votimit sipas pikës 6 të këtij kreu, sekretari i GNVJ-së plotëson *procesverbalin e GNVJ-së për vlerësimin e dokumentacionit në Kutinë e Votimit nga Jashtë* duke shënuar numrin e votave të vlefshme, numrin e votave të pavlefshme, numrin e votave për çdo subjekt zgjedhor, si dhe numrin e votave të kontestuara. *Fletët e votimit në të cilat është votuar qartësisht vetëm për subjektin zgjedhor, në përfundim të numërimit, vendosen në një zarf të veçantë, i cili pas përfundimit të procesit të vlerësimit të votave, futet në zarfin me votat e subjektit zgjedhor.*
10. Pasi KANVVJ -ja ka miratuar me vendim Tabelën e Rezultatit të Votimit nga Jashtë për subjektet zgjedhore, partitë politike dhe koalicionet e partive si dhe kandidatëve të propozuar nga zgjedhësit kryhet numërimi dhe vlerësimi i votave preferenciale për kandidatët për deputetë. Numri i votave për çdo kandidat shënohet gjithashtu në *procesverbalin e GNVJ-së për vlerësimin e dokumentacionit në Kutinë e Votimit nga Jashtë.*
11. Në përfundim të numërimit dhe vlerësimit të votave preferenciale për kandidatët e subjekteve, pasi grupohen sipas subjekteve, futen në zarfin e subjektit përkatës të renditur sipas rendit alfabetik te mbiemrit të kandidatit në listën shumëemërore.
12. Në përfundim të procesit të vlerësimit dhe të numërimit të fletëve të votimit sipas këtij kreu, GNVJ-ja i fut ato në Kutinë e Votimit nga Jashtë. Në këtë kuti vendosen edhe zarfet e jashtme. Kutia mbyllet me vula sigurie me kod. Të dhënat e kodeve të vulave të sigurisë shënohen në *procesverbalin e GNVJ-së për vlerësimin e dokumentacionit në Kutinë e Votimit nga Jashtë*.
13. *Procesverbali i GNVJ-së për vlerësimin e dokumentacionit në Kutinë e Votimit nga Jashtë*, nënshkruhet nga anëtarët e GNVJ-së dhe një kopje e tij dorëzohet te KANVVJ -ja.

**IV.3. Procedura për numërimin dhe vlerësimin e dokumentacionit zgjedhor të administruar në *Kutinë e Posaçme të Votimit* nga Jashtë**

1. ***Kutia e Posaçme e Votimit nga Jashtë*** dërgohet nga KQZ-ja në VNVJ menjëherë sapo ajo mbyllet me vula me kode sigurie sipas përcaktimeve të pikës 15, të kreut III.4, të vendimit nr. 13, datë 12.11.2024 të Komisionit Rregullator, dhe në çdo rast përpara fillimit të procesit të numërimit të votave të votimit brenda vendit për qarkun përkatës. Pas përfundimit të numërimit dhe vlerësimit të votave të gjendura në Kutitë e Votimit nga Jashtë, fillon procesi i vlerësimit të dokumentacionit zgjedhor që gjendet në Kutitë e *Posaçme të Votimit* *nga Jashtë*.
2. Sekretari i GNVJ-së vendos mbi tavolinën e numërimit *Kutinë e Posaçme të Votimit* *nga Jashtë* dhe lexon kodet e vulave të sigurisë me të cilat është mbyllur kjo kuti. Verifikohet nëse kodet e vulave të sigurisë janë të njëjta me ato të procesverbalit të mbylljes së kutisë dhe i shënon ato në *procesverbalin e GNVJ-së për vlerësimin e dokumentacionit në Kutinë e Posaçme të Votimit nga Jashtë*. Nëse ka mospërputhje, GNVJ-ja njofton menjëherë KANVVJ -në, e cila merr vendim për përfshirjen ose jo në numërim të asaj kutie. Kundër këtij vendimi mund të bëhet ankim sipas procedurave të përcaktuara në nenin 124 të Kodit Zgjedhor.
3. Pasi hap *Kutinë e Posaçme të Votimit* nga Jashtë, sekretari i GNVJ-së, në prani të anëtarëve të tjerë, si dhe të vëzhguesve, nxjerr nga kjo kuti dokumentacionin zgjedhor që përmban kjo kuti.
4. Dokumentacioni zgjedhor i cili nuk është në përputhje me parashikimet e seksionit III.3, të vendimit nr. 13, datë 12.11.2024, të Komisionit Rregullator, apo zarfi që përmban Kodin Unik të zgjedhësit mungon, ose në zarfin që duhet të ishte vendosur/ngjitur Kodi Unik, mungon ky i fundit, nuk i nënshtrohet vleresimit. Ky dokumentacion vendoset në një zarfi të veçantë.
5. Nëse gjatë shqyrtimit të këtij dokumentacioni gjenden zarfe të jashtëm, të cilat përmbajnë Kodin Unik të Zgjedhësit dhe vula në zarfin e postës daton jo më vonë se ora 19:00 e ditës së votimit dhe që gabimisht janë hedhur në këtë kutiGNVJ-ja e vlerëson këtë dokumentacion sipas parashikimeve të kreut IV. 2 të këtij akti duke bërë plotësimet përkatëse në *procesverbalin e GNVJ-së për vlerësimin e dokumentacionit në Kutinë e Posaçme të Votimit nga Jashtë*.
6. Në përfundim të procesit të shqyrtimit të dokumentacionit zgjedhor sipas këtij kreu, GNVJ-ja e rifut këtë dokumentacion në *Kutinë e Posaçme të Votimit* nga Jashtë. Kutia mbyllet me vula sigurie me kod. Të dhënat e kodeve të vulave të sigurisë shënohen në *procesverbalin e GNVJ-së për vlerësimin e dokumentacionit në Kutinë e Posaçme të Votimit* nga Jashtë.
7. *Procesverbali i GNVJ-së për vlerësimin e dokumentacionit në Kutinë e Posaçme të Votimit* nga Jashtë, nënshkruhet nga anëtarët e GNVJ-së dhe një kopje e tij dorëzohet te KANVVJ -ja.

**IV.4. Procedura për numërimin dhe vlerësimin e dokumentacionit zgjedhor në *Kutinë Rezervë të Votimit* nga Jashtë**

1. Pas përfundimit të numërimit dhe vlerësimit të votave të gjendura në Kutitë e Posaçme të Votimit nga Jashtë, fillon procesi i vlerësimit të dokumentacionit zgjedhor që gjendet në *Kutitë Rezervë* *të Votimit* *nga Jashtë*.
2. Sekretari i GNVJ-së vendos mbi tavolinën e numërimit ***Kutinë Rezervë të Votimit nga Jashtë*** dhe lexon kodet e vulave të sigurisë me të cilat është mbyllur kjo kuti. Verifikohet nëse kodet e vulave të sigurisë janë të njëjta me ato të procesverbalit të mbylljes së kutisë dhe i shënon ato në *procesverbalin e GNVJ-së për vlerësimin e dokumentacionit në Kutinë Rezervë të Votimit* nga Jashtë. Nëse ka mospërputhje, GNVJ-ja njofton menjëherë KANVVJ -në, e cila merr vendim për përfshirjen ose jo në numërim të asaj kutie. Kundër këtij vendimi mund të bëhet ankim sipas procedurave të përcaktuara në nenin 124 të Kodit Zgjedhor.
3. Pasi hap *Kutinë Rezervë të Votimit* nga Jashtë, sekretari i GNVJ-së, në prani të anëtarëve të tjerë, si dhe të vëzhguesve, nxjerr nga kjo kuti dokumentacionin zgjedhor që përmban kjo kuti.
4. Nëse gjatë shqyrtimit të këtij dokumentacioni GNVJ-ja konstaton se vula në zarfin e operatorit të shërbimit postar daton jo më vonë se ora 19:00 e datës së zgjedhjeve, GNVJ-ja e vlerëson këtë dokumentacion sipas parashikimeve të kreut IV. 2 të këtij akti duke bërë plotësimet përkatëse në *procesverbalin e GNVJ-së për vlerësimin e dokumentacionit në Kutinë Rezervë të Votimit nga Jashtë*.
5. Kur gjatë administrimit të dokumentacionit zgjedhor të gjendur në ketë kuti konstatohet se ai nuk është në përputhje me parashikimet e seksionit III.3 të vendimit nr. 13, datë 12.11.2024, të Komisionit Rregullator “Për miratimin e rregullave për procedurën e votimit nga jashtë vendit”, apo zarfi që përmban Kodin Unik të zgjedhësit mungon, ose në zarfin që duhet të ishte vendosur/ngjitur Kodi Unik, mungon ky i fundit, ky dokumentacion vendoset në një zarfi të veçante dhe nuk i nenshtrohet vleresimit.
6. Në përfundim të procesit të shqyrtimit të dokumentacionit zgjedhor, GNVJ e rifut këtë dokumentacion në *Kutinë Rezervë të Votimit* nga Jashtë. Kutia mbyllet me vula sigurie me kod. Të dhënat e kodeve të vulave të sigurisë shënohen në *procesverbalin e GNVJ-së për vlerësimin e dokumentacionit në Kutinë Rezervë të Votimit* nga Jashtë.
7. *Procesverbali i GNVJ-së për vlerësimin e dokumentacionit në Kutinë Rezervë të Votimit* nga Jashtë, nënshkruhet nga anëtarët e GNVJ-së dhe një kopje e tij dorëzohet te KANVVJ.

**IV.5 Procedura për numërimin dhe vlerësimin e dokumentacionit zgjedhor në *Kutinë e Posaçme Rezervë* të Votimit nga Jashtë**

1. Pas përfundimit të numërimit dhe vlerësimit të votave të gjendura në *Kutitë Rezervë të Votimit nga Jashtë*, fillon procesi i vlerësimit të dokumentacionit zgjedhor që gjendet në *Kutitë Rezervë* *të Posaçme të Votimit* *nga Jashtë*.
2. Sekretari i GNVJ-së vendos mbi tavolinën e numërimit ***Kutinë e Posaçme Rezervë të Votimit*** nga Jashtë dhe lexon kodet e vulave të sigurisë me të cilat është mbyllur kjo kuti. Verifikohet nëse kodet e vulave të sigurisë janë të njëjta me ato të procesverbalit të mbylljes së kutisë dhe i shënon ato në *procesverbalin e GNVJ-së për vlerësimin e dokumentacionit në Kutinë e Posaçme Rezervë të Votimit* nga Jashtë. Nëse ka mospërputhje, GNVJ njofton menjëherë KANVVJ -në, e cila merr vendim për përfshirjen ose jo në numërim të asaj kutie. Kundër këtij vendimi mund të bëhet ankim sipas procedurave të përcaktuara në nenin 124 të Kodit Zgjedhor.
3. Pasi hap *Kutinë e Posaçme Rezervë të Votimit* nga Jashtë, sekretari i GNVJ-së, në prani të anëtarëve të tjerë, si dhe të vëzhguesve, nxjerr nga kjo kuti dokumentacionin zgjedhor që përmban kjo kuti.
4. Kur gjatë administrimit të dokumentacionit zgjedhor të gjendur në ketë kuti konstatohet se ai nuk është në përputhje me parashikimet e seksionit III.3 të vendimit nr. 13, datë 12.11.2024, të Komisionit Rregullator “Për miratimin e rregullave për procedurën e votimit nga jashtë vendit”, apo zarfi që përmban Kodin Unik të zgjedhësit mungon, ose në zarfin që duhet të ishte vendosur/ngjitur Kodi Unik, mungon ky i fundit, ky dokumentacion vendoset në një zarfi të veçante dhe nuk i nenshtrohet vleresimit.
5. Nëse gjatë shqyrtimit të këtij dokumentacioni gjenden zarfe të Jashtme, të cilat përmbajnë Kodin Unik të Zgjedhësit dhe vula në zarfin e operatorit të shërbimit postar daton jo më vonë se ora 19:00 e datës së zgjedhjeve, GNVJ e vlerëson këtë dokumentacion sipas parashikimeve të kreut IV. 2 të këtij akti duke bërë plotësimet përkatëse në *procesverbalin e GNVJ-së për vlerësimin e dokumentacionit në Kutinë e Posaçme Rezervë të Votimit nga Jashtë.*
6. Në përfundim të procesit të shqyrtimit të dokumentacionit zgjedhor, GNVJ e rifut këtë dokumentacion në *Kutinë e Posaçme Rezervë të Votimit* nga Jashtë. Kutia mbyllet me vula sigurie me kod. Të dhënat e kodeve të vulave të sigurisë shënohen në *procesverbalin e GNVJ-së për vlerësimin e dokumentacionit në Kutinë e Posaçme Rezervë të Votimit* nga Jashtë.
7. *Procesverbali i GNVJ-së për vlerësimin e dokumentacionit në Kutinë e Posaçme Rezervë të Votimit* nga Jashtë nënshkruhet nga anëtarët e GNVJ-së dhe një kopje e tij dorëzohet te KANVVJ.

**KREU V**

**LLOJET E VOTAVE, KRITERET E VLERËSIMIT DHE TABELIMI I REZULTATIT**

**V.1. Llojet e votave dhe kriteret e vlerësimit**

1. Fletët e votimit ndahen në vota të vlefshme ose në vota të pavlefshme.
2. Vota të vlefshme janë vetëm fletët e votimit në të cilat është votuar qartësisht vetëm për njërën nga subjektet zgjedhore dhe/ose vetëm për njërin nga kandidatët e tij. Kur është votuar për më shumë se një kandidat të të njëjtit subjekt zgjedhor, vota i llogaritet vetëm subjektit zgjedhor.
3. Krahas sa parashikohet tjetër në këtë akt, vota të pavlefshme janë fletët e votimit kur:
4. fleta e votimit nuk ka të njëjtën madhësi, ngjyrë ose formë me fletën e votimit të miratuar nga KQZ-ja;
5. në fletën e votimit janë bërë shënime apo shenja që bëjnë të pamundur vlerësimin e votës;
6. në fletën e votimit janë bërë shënime në favor ose në disfavor të subjekteve të caktuara zgjedhore;
7. në anën e pasme të fletës së votimit mungon vula e KQZ-së;

ç) është votuar për më shumë se një nga subjektet zgjedhore në fletën e votimit;

1. nuk është votuar për asnjë nga subjektet zgjedhore në fletën e votimit;

dh) është votuar për një subjekt zgjedhor dhe për kandidatin e një subjekti tjetër zgjedhor;

1. nuk është e qartë se për kë është votuar;

ë) zgjedhësi ka votuar për një person apo subjekt që nuk është në fletën e votimit.

**V.2. Tabelimi i rezultatit**

1. Të dhënat për numrin e votave të subjekteve zgjedhore dhe të kandidatëve, të pasqyruara në *procesverbalin e GNVJ-së për vlerësimin e dokumentacionit në Kutinë e Votimit nga Jashtë, në procesverbalin e GNVJ-së për vlerësimin e dokumentacionit në Kutinë e Posaçme të Votimit* *nga Jashtë*, *në procesverbalin e GNVJ-së për vlerësimin e dokumentacionit në Kutinë Rezervë të Votimit* *nga Jashtë* dhe në *procesverbalin e GNVJ-së për vlerësimin e dokumentacionit në Kutinë e Posaçme Rezervë të Votimit* *nga Jashtë* për çdo zonë zgjedhore përfshihet nga KAVVNJ në tabelën e rezultatit të votimit nga jashtë të zonës zgjedhore përkatëse.
2. Tabela e Rezultatit të Votimit nga Jashtë të zonës zgjedhore miratohet me vendim të KAVVNJ përkatëse. Në rast të kundërt veprohet në përputhje me nenin 35, pika 5 të Kodit Zgjedhor. Një kopje e kësaj Tabele dhe procesverbaleve të GNVJ për numërimin dhe vlerësimin e votave, dërgohet menjëherë në KQZ, përfshirë edhe rrugët elektronike të komunikimit. Kopje të vendimit dhe të Tabelës së Rezultatit pasi nënshkruhen nga të gjithë anëtarët e KAVVNJ-së, u jepen anëtarëve të KANVVJ -së dhe vëzhguesve të subjekteve zgjedhore, ndërsa origjinalet e tyre dorëzohen në KQZ.
3. KQZ-ja përfshin të dhënat e tabelës së rezultatit të votimit nga jashtë të zonës zgjedhore në tabelën përmbledhëse të rezultatit të zonës zgjedhore përkatëse.

**KREU VI**

**MONITORIMI DHE VËZHGIMI I PROCESIT**

1. çdo subjekt zgjedhor ka të drejtën e caktimit të një vëzhguesi për çdo tavolinë numërimi. Këtë të drejtë e ka edhe çdo organizatë vendase apo e huaj, e cila ka marrë akreditimin për vëzhgimin e zgjedhjeve nga KQZ-ja.
2. Vëzhguesit kanë të drejtë të marrin kopje të tabelës së rezultatit të votimit nga jashtë të zonës zgjedhore.

**KREU VII**

**DISPOZITA TË FUNDIT**

1. Ngarkohet administrata e KQZ-së dhe institucionet e ngarkuara me detyra nga ky vendim me zbatimin e tij.
2. Ky vendim hyn në fuqi menjëherë dhe publikohet në faqen zyrtare të internetit të Komisionit Qendror të Zgjedhjeve.
3. Kundër këtij vendimi mund të bëhet ankim në Kolegjin Zgjedhor Gjyqësor pranë Gjykatës Administrative të Apelit, Tiranë brenda (5) ditëve nga shpallja e tij.

**Ilirjana NANO Kryetar**

**Arens ÇELA Anëtar**

**Dritan ÇAKA Anëtar**

**Helga VUKAJ Anëtar**

**Muharrem ÇAKAJ Anëtar**